CELEX: 32018D0743
Language: hu
Date: 2018-05-16 00:00:00
Title: A Bizottság (EU) 2018/743 végrehajtási határozata (2018. május 16.) az (EU) 2016/679 európai parlamenti és tanácsi rendeletben meghatározott igazgatási együttműködésre vonatkozó rendelkezéseknek a belső piaci információs rendszer igénybevételével történő végrehajtására irányuló kísérleti projektről (EGT-vonatkozású szöveg. )

18.5.2018   
            
            
               HU
            
            
               Az Európai Unió Hivatalos Lapja
            
            
               L 123/115
            
         A BIZOTTSÁG (EU) 2018/743 VÉGREHAJTÁSI HATÁROZATA
   (2018. május 16.)
   az (EU) 2016/679 európai parlamenti és tanácsi rendeletben meghatározott igazgatási együttműködésre vonatkozó rendelkezéseknek a belső piaci információs rendszer igénybevételével történő végrehajtására irányuló kísérleti projektről
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a belső piaci információs rendszer keretében történő igazgatási együttműködésről és a 2008/49/EK bizottsági határozat hatályon kívül helyezéséről szóló, 2012. október 25-i 1024/2012/EU európai parlamenti és tanácsi rendeletre (IMI-rendelet) (1) és különösen annak 4. cikke (1) bekezdésére,
   mivel:
   
               (1)
            
            
               Az 1024/2012/EU rendelettel létrehozott belső piaci információs rendszer (a továbbiakban: IMI) a Bizottság által a tagállamok közreműködésével együtt kidolgozott, az interneten keresztül elérhető szoftveralkalmazás, amelynek célja, hogy a határokon átnyúló információcserét és a kölcsönös segítségnyújtást megkönnyítő, központosított kommunikációs mechanizmus biztosításával segítséget nyújtson a tagállamoknak az uniós jogi aktusokban az információcserére vonatkozó követelmények gyakorlati végrehajtásához.
            
         
               (2)
            
            
               Az (EU) 2016/679 európai parlamenti és tanácsi rendelet (2) szabályokat állapít meg a természetes személyeknek a személyes adatok kezelése tekintetében történő védelmére és a személyes adatok szabad áramlására vonatkozóan. Meghatározza a felügyeleti hatóságok közötti, a felügyeleti hatóságok és az Európai Adatvédelmi Testület (a továbbiakban: Testület) közötti és adott esetben a Bizottsággal történő igazgatási együttműködés eljárásait. Az IMI hatékony eszköz lehet az (EU) 2016/679 rendelet meghatározott igazgatási együttműködésre vonatkozó rendelkezések hatékony alkalmazása tekintetében. Ezért az 1024/2012/EU rendelet 4. cikkében említett kísérleti projektet kell végrehajtani.
            
         
               (3)
            
            
               Azokban az esetekben, amikor a tagállamok az (EU) 2016/679 rendeletnek megfelelően kijelöltek egy felügyeleti hatóságot, hogy az egyetlen kapcsolattartó pontként működjön, e kísérleti projekt alkalmazásában az ilyen kapcsolattartó pontot is illetékes hatóságnak kell tekinteni.
            
         
               (4)
            
            
               A felügyeleti hatóságok, a Bizottság és a Testület közötti együttműködésre vonatkozó, az (EU) 2016/679 rendeletben foglalt rendelkezések következetes alkalmazása érdekében az IMI-nek biztosítania kell az információcsere szempontjából releváns valamennyi adat tárolását. Az IMI-rendszernek lehetővé kell tennie a felügyeleti hatóságok számára, hogy az (EU) 2016/679 rendelet 56. és 60–66. cikke szerinti információcsere során az ilyen adatokat újra felhasználják.
            
         
               (5)
            
            
               Az IMI-nek rendelkeznie kell olyan funkciókkal, amelyek lehetővé teszik az Európai Adatvédelmi Testület számára, hogy az (EU) 2016/679 rendelet 70. cikke (1) bekezdésének d)–k), m) és x) pontja szerinti, az ügyek következetes és megfelelő időben történő feldolgozásának biztosításához szükséges dokumentumokat és információkat megoszthassa.
            
         
               (6)
            
            
               Az 1024/2012/EU rendelet 4. cikke (2) bekezdésével összhangban a Bizottság értékelést nyújt be a kísérleti projekt eredményeiről az Európai Parlamentnek és a Tanácsnak. Helyénvaló rendelkezni az értékelés benyújtásának időpontjáról.
            
         
               (7)
            
            
               Az (EU) 2016/679 rendelet 2018. május 25-től alkalmazandó. Ezért ezt a határozatot ugyanettől a naptól kezdődően kell alkalmazni.
            
         
               (8)
            
            
               Az ebben a határozatban előírt intézkedések összhangban vannak az 1024/2012/EU rendelet 24. cikkével létrehozott bizottság véleményével,
            
         ELFOGADTA EZT A HATÁROZATOT:
   1. cikk
   Kísérleti projekt
   Az (EU) 2016/679 rendelet 56., 60–66. cikke, valamint 70. cikke (1) bekezdésének d)–k), m) és x) pontja tekintetében az említett cikkekben foglalt, az igazgatási együttműködésre vonatkozó rendelkezéseknek a belső piaci információs rendszer (IMI) keretében történő végrehajtása érdekében kísérleti projekt indul.
   2. cikk
   Illetékes hatóságok
   A kísérleti projekt alkalmazásában az (EU) 2016/679 rendelet 51. cikkében említett felügyeleti hatóságok és az (EU) 2016/679 rendelet 68. cikkében említett Európai Adatvédelmi Testület (a továbbiakban: Testület) illetékes hatóságnak tekintendők.
   3. cikk
   A felügyeleti hatóságok közötti együttműködés
   (1)   Az (EU) 2016/679 rendelet 56. cikkének alkalmazásában az IMI különösen az alábbi alapvető technikai funkciókat biztosítja:
   
               a)
            
            
               konzultáció indítása egy adott, határokon átnyúló feldolgozás tekintetében a fő felügyeleti hatóság és bármely más érintett felügyeleti hatóság megállapítása érdekében;
            
         
               b)
            
            
               az a) pont szerinti konzultációban való részvételi szándék közlése;
            
         
               c)
            
            
               valamely ügy helyi kezelésére irányuló szándék közlése;
            
         
               d)
            
            
               a fő hatóság azon szándékának közlése, hogy kezelni kívánja-e az ügyet, vagy sem.
            
         (2)   Az (EU) 2016/679 rendelet 60. cikkének alkalmazásában az IMI különösen az alábbi alapvető technikai funkciókat biztosítja:
   
               a)
            
            
               döntéstervezettel kapcsolatos konzultáció közlése és konzultáció indítása;
            
         
               b)
            
            
               felülvizsgált döntéstervezettel kapcsolatos konzultáció közlése és konzultáció indítása;
            
         
               c)
            
            
               az a) és b) pont szerinti konzultációban való részvételi szándék közlése, beleértve a releváns és megalapozott kifogások közlését;
            
         
               d)
            
            
               elfogadott döntés közlése.
            
         (3)   Az (EU) 2016/679 rendelet 61. cikkének alkalmazásában az IMI különösen az alábbi alapvető technikai funkciókat biztosítja:
   
               a)
            
            
               egy másik felügyeleti hatóságtól tájékoztatási és/vagy felügyeleti intézkedések formájában történő kölcsönös segítségnyújtás iránti megkeresés;
            
         
               b)
            
            
               kölcsönös segítségnyújtás iránti megkeresésre adott válasz, beleértve a hozzájárulást vagy kivételes esetekben a megkeresés teljesítésének megtagadását;
            
         
               c)
            
            
               a megkeresés megválaszolása érdekében hozott intézkedésekkel kapcsolatos előrehaladásnak és az elért eredményeknek a közlése;
            
         
               d)
            
            
               bármely költségszempont közlése.
            
         (4)   Az (EU) 2016/679 rendelet 62. cikkének alkalmazásában az IMI különösen az alábbi alapvető technikai funkciókat biztosítja:
   
               a)
            
            
               felhívás közös műveletekben való részvételre, beleértve a közös vizsgálatokat és a közös végrehajtási intézkedéseket;
            
         
               b)
            
            
               közös művelet esetén részvételi, illetve kimaradási kérelem közlése;
            
         
               c)
            
            
               közös művelet végrehajtására vonatkozó megállapodás közlése.
            
         4. cikk
   A felügyeleti hatóságok, a Testület és a Bizottság közötti igazgatási együttműködés
   (1)   Az (EU) 2016/679 rendelet 64. cikkének alkalmazásában az IMI különösen az alábbi alapvető technikai funkciókat biztosítja:
   
               a)
            
            
               a Testület véleménye iránti kérelem benyújtása a következőkre vonatkozóan:
               
                           i.
                        
                        
                           az illetékes felügyeleti hatóság döntéstervezete a 64. cikk (1) bekezdésében felsorolt intézkedések bármelyikére vonatkozóan;
                        
                     
                           ii.
                        
                        
                           általános érvényű ügy;
                        
                     
                           iii.
                        
                        
                           egynél több tagállamban hatással bíró ügy;
                        
                     
         
               b)
            
            
               a Testület véleménytervezetének közlése;
            
         
               c)
            
            
               a megkeresés és különösen a Testület véleménytervezetének közlése;
            
         
               d)
            
            
               a Testület által kibocsátott végeleges vélemény közlése;
            
         
               e)
            
            
               a Testület véleményének követésére, illetve mellőzésére irányuló szándék közlése, és adott esetben a döntéstervezet módosítására irányuló szándék és a módosított döntéstervezet közlése.
            
         (2)   Az (EU) 2016/679 rendelet 65. cikkének alkalmazásában az IMI különösen az alábbi alapvető technikai funkciókat biztosítja:
   
               a)
            
            
               a Testület kötelező érvényű döntése iránti kérelem benyújtása, amennyiben:
               
                           i.
                        
                        
                           az érintett felügyeleti hatóság releváns és megalapozott kifogást emelt a fő hatóság döntéstervezetével szemben, és a fő hatóság elutasította az ilyen releváns és megalapozott kifogást, arra hivatkozva, hogy az (EU) 2016/679 rendelet 60. cikk (4) bekezdésének értelmében az nem releváns vagy megalapozott;
                        
                     
                           ii.
                        
                        
                           eltérnek az álláspontok azt illetően, hogy az érintett felügyeleti hatóságok közül melyik illetékes a tevékenységi központ tekintetében;
                        
                     
                           iii.
                        
                        
                           az illetékes felügyeleti hatóság nem kéri ki a Testület véleményét az (EU) 2016/679 rendelet 64. cikke (1) bekezdésében említett esetekben;
                        
                     
                           iv.
                        
                        
                           az illetékes felügyeleti hatóság nem követi a testületnek az (EU) 2016/679 rendelet 64. cikke szerint kibocsátott véleményét;
                        
                     
         
               b)
            
            
               a Testület kötelező erejű döntéstervezetének közlése;
            
         
               c)
            
            
               a megkeresés és különösen a Testület kötelező erejű döntésének közlése;
            
         
               d)
            
            
               a Testület által elfogadott kötelező erejű döntés közlése;
            
         
               e)
            
            
               annak közlése, hogy a felügyeleti hatóság értesítette az adatkezelőt vagy a feldolgozót, valamint az érintettet a végleges döntésről és az értesítés időpontjáról.
            
         (3)   Az (EU) 2016/679 rendelet 66. cikkének alkalmazásában az IMI különösen az alábbi alapvető technikai funkciókat biztosítja:
   
               a)
            
            
               ideiglenes intézkedéseknek, valamint elfogadásuk indokainak közlése;
            
         
               b)
            
            
               a Testület sürgős véleménye vagy sürgős döntése iránti kérelem benyújtása;
            
         
               c)
            
            
               a Testület véleménytervezetének vagy döntéstervezetének közlése;
            
         
               d)
            
            
               a megkereséssel és különösen a Testület véleménytervezetével vagy döntéstervezetével kapcsolatos közlés;
            
         
               e)
            
            
               a Testület végleges véleményének vagy végleges döntésének közlése;
            
         
               f)
            
            
               a Testület véleményének követésére, illetve mellőzésére irányuló szándék közlése, és adott esetben a döntéstervezet módosítására irányuló szándék közlése;
            
         
               g)
            
            
               annak közlése, hogy valamely felügyeleti hatóság értesítette az érintett feleket a döntésről.
            
         5. cikk
   Az adatok tárolása és későbbi feldolgozás céljából történő újrafelhasználása
   Az IMI biztosítja az (EU) 2016/679 rendelet 56. és 60–66. cikke szerinti információcsere során feldolgozott adatok tárolását. Amennyiben az említett cikkek szerinti későbbi feldolgozáshoz ilyen adatok szükségesek, az IMI lehetővé teszi a tárolt adatok újbóli felhasználását.
   6. cikk
   A (EU) 2016/679 rendelet következetes alkalmazásának biztosítása
   Az IMI-nek rendelkeznie kell olyan funkciókkal, amelyek lehetővé teszik a Testület számára az (EU) 2016/679 rendelet 70. cikke (1) bekezdésének d)–k), m) és x) pontja szerinti dokumentumok és információk megosztását.
   7. cikk
   Értékelés
   Az 1024/2012/EU rendelet 4. cikk (2) bekezdésében említett kísérleti projekt eredményének értékelését 2021. december 31-ig kell benyújtani az Európai Parlamentnek és a Tanácsnak.
   8. cikk
   Hatálybalépés és alkalmazás
   Ez a határozat az Európai Unió Hivatalos Lapjában való kihirdetését követő huszadik napon lép hatályba.
   Ez a határozat 2018. május 25-től alkalmazandó.
   
      Kelt Brüsszelben, 2018. május 16-án.
      
         
            a Bizottság részéről
         
         
            az elnök
         
         Jean-Claude JUNCKER
      
   
   
      (1)  HL L 316., 2012.11.14., 1. o.
   
   
      (2)  Az Európai Parlament és a Tanács (EU) 2016/679 rendelete (2016. április 27.) a természetes személyeknek a személyes adatok kezelése tekintetében történő védelméről és az ilyen adatok szabad áramlásáról, valamint a 95/46/EK irányelv hatályon kívül helyezéséről (általános adatvédelmi rendelet) (HL L 119., 2016.5.4., 1. o.).